**Ministru kabineta noteikumu projekta „Ģeotelpiskās informācijas koordinācijas padomes nolikums”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Ģeotelpiskās informācijas koordinācijas padomes nolikums” ir sagatavots, pamatojoties uz Valsts pārvaldes iekārtas likuma 13.pantu.  Ģeotelpiskās informācijas likuma 5.¹pants nosaka, ka Ģeotelpiskās informācijas koordinācijas padome ir Ministru kabineta izveidota koleģiāla un koordinējoša institūcija, kuras mērķis ir nodrošināt starpinstitūciju sadarbību ģeotelpiskās informācijas jomas plānošanā un politikas īstenošanā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ģeotelpiskās informācijas likuma 4.panta pirmās daļas 1.punktu Aizsardzības ministrija organizē un koordinē valsts politikas īstenošanu ģeodēzijas, kartogrāfijas un ģeotelpiskās informācijas jomā.  Ģeodēzijas, kartogrāfijas un ģeotelpiskās informācijas joma ir cieši saistīta ar daudzām tautsaimniecības un valsts pārvaldes aktivitātēm. Ļoti būtiski citu nozaru atbildīgajām ministrijām savos politikas plānošanas dokumentos savlaicīgi un koordinēti paredzēt pasākumus, kas nodrošinātu attiecīgajai nozarei nepieciešamo ģeotelpiskās informācijas (ģeodēzisko un kartogrāfisko) pamatdatu, kā arī ģeotelpiskās informācijas pakalpojumu pieejamību.  Ģeotelpiskās informācijas likuma 4.panta ceturtā, piektā un sestā daļa paredz ministriju iesaisti ģeodēzijas, kartogrāfijas un ģeotelpiskās informācijas politikas īstenošanā, t.sk. nepieciešamo pasākumu plānošanā attiecīgo ministriju nozarēs.  Svarīgi šādus pasākumus attiecīgo nozaru atbildīgajām ministrijām saskaņot ar attiecīgajiem ģeotelpiskās informācijas pamatdatu turētājiem, vienojoties par ģeotelpiskās informācijas pamatdatu sagatavošanā un uzturēšanā nepieciešamajām tehniskajām prasībām, ja nepieciešams arī par izmaiņām normatīvajos aktos, kā arī par pieejamo finansējumu un izpildes termiņiem.  Ģeotelpiskās informācijas likuma 6. un 7.pants nosaka attiecīgi vietējo pašvaldību un biedrību un nodibinājumu kompetenci ģeotelpiskās informācijas jomā. Savukārt šī paša likuma 5.¹ pants nosaka tiesisko pamatu Ģeotelpiskās informācijas koordinācijas padomes izveidei: „Ģeotelpiskās informācijas koordinācijas padome ir Ministru kabineta izveidota koleģiāla un koordinējoša institūcija, kuras mērķis ir nodrošināt starpinstitūciju sadarbību ģeotelpiskās informācijas jomas plānošanā un politikas īstenošanā.” Atbilstoši Ģeotelpiskās informācijas likuma 5.¹ pantā dotajam deleģējumam tika izdots Ministru kabineta 2014.gada 16.decembra rīkojums Nr.788 „Par Ģeotelpiskās informācijas koordinācijas padomi”.  Ģeotelpiskās informācijas likuma 4.panta pirmās daļas 4.punkts nosaka, ka Aizsardzības ministrija nodrošina Ģeotelpiskās informācijas koordinācijas padomes darbību.  Problēmjautājumi, kas saistīti ar plānošanu un koordināciju ģeotelpiskās informācijas jomā, un to risinājumi ir apskatīti ar Ministru kabineta 2013.gada 28.decembra rīkojuma Nr. 686 „Par Latvijas ģeotelpiskās informācijas attīstības koncepciju” apstiprinātajā Latvijas ģeotelpiskās informācijas attīstības koncepcijā (turpmāk - Latvijas ģeotelpiskās informācijas attīstības koncepcija).  Saskaņā ar minētā Ministru kabineta rīkojuma 2.2.punktu ir atbalstīts koncepcijā ietvertā risinājuma B variants nozares koordinācijai, kas paredz izveidot Ģeotelpiskās informācijas koordinācijas padomi.  Latvijas ģeotelpiskās informācijas attīstības koncepcija paredz, ka Ģeotelpiskās informācijas koordinācijas padomē tiek noteikta pārstāvniecība no Aizsardzības ministrijas, Vides aizsardzības un reģionālās attīstības ministrijas, Zemkopības ministrijas, Tieslietu ministrijas, Satiksmes ministrijas, Ekonomikas ministrijas, Iekšlietu ministrijas, Veselības ministrijas, Izglītības un zinātnes ministrijas, Kultūras ministrijas, Latvijas Pašvaldību savienības, Latvijas Mērnieku biedrības un Latvijas Kartogrāfu un ģeodēzistu asociācijas.  Ņemot vērā to, ka Latvijas Ģeotelpiskās informācijas aģentūra ir vadošā iestāde valsts politikas īstenošanā ģeodēzijas, kartogrāfijas un ģeotelpiskās informācijas jomā un Valsts zemes dienests ir otrs Latvijā nozīmīgākais ģeotelpisko pamatdatu ražotājs, t.sk. Nekustamā īpašuma valsts kadastra informācijas sistēmas un Valsts adrešu reģistra informācijas sistēmas pārzinis, Ģeotelpiskās informācijas koordinācijas padomes sastāvs attiecīgi ir papildināts ar Latvijas Ģeotelpiskās informācijas aģentūras direktoru un Valsts zemes dienesta ģenerāldirektoru.  Pamatojoties uz to, ka Jūrlietu pārvaldes un jūras drošības likuma 6.panta pirmajā daļā un 57.panta trešajā daļā noteikts, ka valsts akciju sabiedrības „Latvijas Jūras administrācija” kompetencē ir navigācijas publikāciju sagatavošanas organizēšana, iespiešana un izplatīšana, kuģošanas drošības un aizsardzības uzraudzība Latvijas ūdeņos, Latvijas ūdeņu elektronisko karšu un to korektūru sagatavošana un uzturēšana, kā arī ņemot vērā Ministru kabineta 2013.gada 28.decembra rīkojuma Nr.686 5.punktā doto uzdevumu, Ģeotelpiskās informācijas koordinācijas padomes sastāvs ir papildināts ar valsts akciju sabiedrības „Latvijas Jūras administrācija” valdes priekšsēdētāju.  Pamatojoties uz Ģeotelpiskās informācijas likuma 7.pantā noteikto un ņemot vērā, ka gan **Latvijas Drošības un aizsardzības industriju federācija, gan Latvijas ĢIS biedrība** pārstāv ģeotelpiskās informācijas jomā strādājošo uzņēmumu, izglītības un zinātnes iestāžu intereses, Ģeotelpiskās informācijas koordinācijas padomes sastāvs ir papildināts ar **Latvijas Drošības un aizsardzības industriju federācijas un Latvijas ĢIS biedrības** pārstāvjiem.  Ņemot vērā Aizsardzības ministrijas noteikto uzdevumu organizēt un koordinēt valsts politikas īstenošanu ģeodēzijas, kartogrāfijas un ģeotelpiskās informācijas jomā, paredzēts, ka Ģeotelpiskās informācijas koordinācijas padomi vada Aizsardzības ministrijas valsts sekretārs. Savukārt, ņemot vērā to, ka Tieslietu ministrija ir Valsts zemes dienesta, otra Latvijā nozīmīgākā ģeotelpisko pamatdatu ražotāja darbības pārraugošā institūcija, uzskatām, ka Tieslietu ministrijas pārstāvis ir pilnvarots veikt Ģeotelpiskās informācijas koordinācijas padomes priekšsēdētāja vietnieka pienākumus.  Atbilstoši Latvijas ģeotelpiskās informācijas koncepcijā paredzētajam, Ģeotelpiskās informācijas koordinācijas padomei būs tiesības izveidot ekspertu darba grupas, lai rastu konkrētus, tehniskus risinājumus dažādiem nozarei aktuāliem jautājumiem un nodrošinātu sabiedrības un valsts interesēm atbilstošu ģeotelpiskās jomas attīstību.  Projekta mērķis un būtība ir noteikt Ģeotelpiskās informācijas koordinācijas padomes darbības principus, apstiprinot tās nolikumu. |
| 3. | Projekta izstrādē iesaistītās institūcijas | Aizsardzības ministrija un Latvijas Ģeotelpiskās informācijas aģentūra, konsultējoties ar Tieslietu ministriju |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā mērķgrupas ir valsts un pašvaldību institūcijas un uzņēmēji, kuru kompetencē un uzdevumos ir ģeotelpiskās informācijas ieguve, sagatavošana, uzturēšana, un kuru dalība un pārstāvniecība tiek paredzēta Ģeotelpiskās informācijas koordinācijas padomes darbībā - Aizsardzības ministrija, Vides aizsardzības un reģionālās attīstības ministrija, Zemkopības ministrija, Tieslietu ministrija, Satiksmes ministrija, Ekonomikas ministrija, Iekšlietu ministrija, Veselības ministrija, Izglītības un zinātnes ministrija, Kultūras ministrija, Latvijas Pašvaldību savienība, Latvijas Ģeotelpiskās informācijas aģentūra, Valsts zemes dienests, valsts akciju sabiedrība „Latvijas Jūras administrācija”, Latvijas Mērnieku biedrība, Latvijas Kartogrāfu un ģeodēzistu asociācija, Latvijas ĢIS biedrība un  Latvijas Drošības un aizsardzības industriju federācija |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projektā noteiktās Ģeotelpiskās informācijas koordinācijas padomes sekretariāta darbu nodrošinās Aizsardzības ministrija, tai piešķirtā budžeta ietvaros. Jaunas štata vietas netiks radītas. Paredzam, ka administratīvās izmaksas gada laikā mērķgrupai neradīs papildus slogu, jo jaunas informācijas sniegšanas prasības netiek paredzētas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekts paredz noteikt Ģeotelpiskās informācijas koordinācijas padomes darbības principus, kompetenci, darba norisi un lēmumu pieņemšanu.  Ģeotelpiskās informācijas koordinācijas padomes darbā tiks iesaistītas Aizsardzības ministrija, Vides aizsardzības un reģionālās attīstības ministrija, Zemkopības ministrija, Tieslietu ministrija, Satiksmes ministrija, Ekonomikas ministrija, Iekšlietu ministrija, Veselības ministrija, Izglītības un zinātnes ministrija, Kultūras ministrija, Latvijas Pašvaldību savienība, Latvijas Ģeotelpiskās informācijas aģentūra, valsts akciju sabiedrība „Latvijas Jūras administrācija”, Valsts zemes dienests, Latvijas Mērnieku biedrība, Latvijas Kartogrāfu un ģeodēzistu asociācija, Latvijas ĢIS biedrība un Latvijas Drošības un aizsardzības industriju federācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektā noteiktās Ģeotelpiskās informācijas koordinācijas padomes darbu nodrošinās Aizsardzības ministrija, tai piešķirtā budžeta ietvaros.  Ģeotelpiskās informācijas koordinācijas padomes darbā iesaistītās institūcijas deleģēs pārstāvjus darbam padomē.  Ģeotelpiskās informācijas koordinācijas padomes izveide neietekmēs valsts pārvaldes funkcijas un institucionālo struktūru, jo darbību Ģeotelpiskās informācijas koordinācijas padomē institūciju pārstāvji veiks institūcijām jau līdz šim normatīvajos aktos noteiktās kompetences, funkciju un uzdevumu ietvaros. |
| 3. | Cita informācija | Nav |
| **Anotācijas III, IV, V un VI sadaļa – projekts šīs jomas neskar.** | | |

Aizsardzības ministrs R.Vējonis

Valsts sekretārs J.Sārts

16.02.2015 9:10

1160

I.Ekmane

67335184, [ilona.ekmane@mod.gov.lv](mailto:ilona.ekmane@mod.gov.lv)

H.Baranovs

22004441, [harijs.baranovs@lgia.gov.lv](mailto:harijs.baranovs@lgia.gov.lv)